**Øvelse 6: Hvorfor bruger vi metoder i rådgivningen?**  
Case fra rådgivningen TUBA til brug i øvelsen:

*”Jeg blev skilt for mange år siden fra mine børns far - delvis på grund af alkohol. I årene der er gået, har det været et konstant stress-element, og da han på mange måder er en god far, har jeg kæmpet for at vedligeholde den bedste relation. Min dreng er nu 19 og taler åbent om sin fars alkoholproblem, samt deres papmors.*

*Min eksmand har mange gange lovet mig, at han ikke drikker, når han har børnene, og da min søn var 16 år, havde vi et kæmpe opgør om det. Efter det er det gået ok for det meste. Min oplevelse har været, at børnene har haft det godt hos deres far.*

*Nu er min datter 14, og hun ringede her til aften og åbnede pludselig op omkring emnet. Åbenbart er både min eksmand og hans kæreste tit fulde, og min datter græder meget. Jeg fik hende talt til ro og står nu med en angst og bekymring.*

*Hvilke rettigheder har jeg overhovedet? Vi har aldrig haft statsamtet eller andre eksterne parter ind over vores skilsmisse og har i alle år bestræbt os på at være gode venner og sparringspartnere omkring vores børn. Alt det vil gå tabt, hvis jeg reagerer, som jeg lige nu har mest lyst til at reagere; hente mit barn og derved skabe en voldsom konflikt. Min eksmand er meget rig, det er jeg ikke, og jeg er bange for, hvad der vil ske, hvis vi pludselig efter så mange år står i en konflikt omkring samvær med vores pige.*

*Så, hvad må jeg rent lovmæssigt i denne situation? Jeg har brug for råd… det hele er ved at smuldre rundt om mig.”*

**Spørgsmål, som gruppen skal besvare med udgangspunkt i jeres tildelte metode:**

1. Hvad handler metoden om, og hvad er dens fokus?
2. Hvad får I øje på, når I læser casen med metodens fokus?
3. Hvordan kunne jeres første spørgsmål til brugeren lyde, hvis I skulle bruge metoden?